טלוזה

טַלּ֫וּזָה (בערבית: طلّوزة) הוא כפר פלסטיני בנפת שכם הנמצא כ-6 ק"מ צפונית-מזרחית לשכם, בגובה של כ-450 מטר מעל פני הים. על פי הלשכה הפלסטינית המרכזית לסטטיסטיקה (PCBS), התגוררו בו בשנת 2007 2,375 תושבים. הכפר גובל באל-באד'אן ובוואדי אל-פארעה ממזרח, ביאסיד מצפון ובעסירה א-שמאלייה במערב ובדרום. בטלוזה נמצאו חרסים מתקופות הברזל, הביזנטית והמוסלמית. טלוזה מזוהה עם העיירה השומרונית טירה לוזה, שם הקים הכהן הגדול בבא רבה בית כנסת במאה הרביעית לספירה. על פי אולברייט, משמעות השם "טור-לוזה" (Tûr Lôzah) בארמית הוא "הר שקדים". בשנת 1941 נמצאה כתובת יוונית הנושאת את השם "יוסף בן יעקב זכריה", שומרוני מהמאה ה-4 או ה-5. בשנת 1985 נחפרה מערת קבורה שומרונית חצובה בסלע ובה שלושה ארונות קבורה של בני משפחת תלמיאיוס השומרונית. בחפירה נמצאו גם קומץ חרוזי זכוכית ומנורת שמן. בכפר נמצאו גם קולומבריום וחרסים מהתקופה הביזנטית. ייתכן שטלוזה היא טרלוסה, המוזכרת בתלמוד הירושלמי כמקום בו הרומאים שרפו מגילות עבריות. בסוף המאה ה-16 התקיימו בטלוזה 62 משקי בית – כולם מוסלמים. תושבי הכפר שילמו שיעור מס קבוע של 33.3% על מוצרים חקלאיים שונים ובהם חיטה, שעורה, יבולי קיץ, עצי זית, עיזים וכוורות, בנוסף על הכנסות מזדמנות וייצור זיתים וענבים. בסך הכל שילמו תושבי הכפר כ-9,902 אקצ׳ות. בשנת 1838 סיווג אדוארד רובינסון את טלוזה במחוז הריתה, צפונית לשכם. בשנת 1852 הוא ביקר בטלוזה וציין כי "העיירה גדלה. לא ראינו שרידי עתיקות, למעט כמה חפירות קברים וכמה בורות מים." רובינסון ציין עוד כי בית השייח' של הכפר "נבנה סביב חצר קטנה בה הונחו בקר וסוסים". רובינסון הציע לזהות את טלוזה עם העיירה המקראית תרצה – אחת מ-31 הערים הכנעניות שלפי המקרא נכבשו על ידי יהושע. החוקר הצרפתי ויקטור גרן חיזק טענה זו. מאוחר יותר, קונדר וקיצ'נר הציעו כי תיאסיר היא ככל הנראה תרצה. אולם כיום תל אל-פארעה (צפון) מזוהה עם תרצה המקראית. ויקטור גרן ביקר בטלוזה בשנת 1870. הוא תיאר אותו ככפר גדול עם 1,000–1,200 תושבים. הוא גם ציין שרבים מהבתים נהרסו חלקית, וכי היו שם בורות מים קדומים. מפת הקרן לחקר ארץ ישראל שפורסמה ב-1882 ציינה כי טלוזה הוא "כפר בגודל סביר, בנוי היטב, עם בית שייח' מרכזי. הכפר ניצב על ירידה תלולה מאוד במזרח, וצידי הגבעה מכוסים בחורשות זיתים יפות.... נשות הכפר יורדות למעיינות הטובים שבמזרח, מרחק של כקילומטר – שם יש אספקה רב-שנתית של מים טובים". בעקבות מהפכת הטורקים הצעירים ב-1908, פרצו עימותים שבטיים בין תושבי טלוזה לבין עסירה א-שמאלייה השכנה. שני גברים נהרגו בעימותים שהחלו לאחר שתושבי טלוזה פשטו ותפסו את הבקר של עסירה. בסקר הכפרים של 1945 התגוררו בטלוזה 1,830 מוסלמים. שטח הכפר התפרס על 57,710 דונם. מתוכם הוקצו 16 דונם להדרים ובננות, 7,462 למטעים וקרקע להשקיה, 32,116 לדגנים, ואילו 41 דונם סווגו כשטחים בנויים. בשנת 1996 ואדי אל-פארעה הופרד רשמית מטלוזה והנהיג לעצמו מועצת כפר עצמאית. בהמשך ואדי אל-פארעה הוכפף לנפת טובאס. שטח האדמה של הכפר צומצם לכדי 11,051 דונם בלבד. לאחר הסכמי אוסלו, סווגו 10,932 דונם שהם 99% מאדמות הכפר כשטח A ו 119 דונם שהם 1% כשטח B. טלוזה ממוקם בחלק הצפוני של הר עיבל לאורך מדרון הרמה. גובהו הממוצע של הכפר הוא 545 מטרים (1,788 רגל) מעל פני הים. מרכז הכפר הוא החלק העתיק שלו, והוא מוקף במבנים חדשים יחסית. יש כ-50 בורות מים בכפר ומקור המים הקרוב ביותר הוא 2.5 קילומטרים (1.6 מיל) הרחק מהכפר עין אל-בידה. טלוזה ממוקם מחוץ לכביש המחבר את שכם עם עסירה א-שמאלייה, ויישובים סמוכים האחרונים מדרום-מערב, יאסיד מצפון-מערב, פארעה מצפון-מזרח ועין אל-בידה מדרום-מזרח. המשפחות העיקריות של הכפר הן אל-חַשַאיְכֶּה (הכוללת את אל-פַארֶס, אל-עַוַואיְסׇה, אל-בַּלַאטִיֶּה, אל-בַּדַוִוי, אבו שְחַאדֶה), א-דַּרַאוְושֶה, א-שַּנַאבְּלֶה, א-סַּלַאחַאת, אל-גַ'נַאגְ'רָה ואל-בַּרַאהְמֶה. הכפר מכיל שלושה מסגדים ושני בתי ספר תיכוניים נפרדים לנערים ולנערות. בתוך הכפר נמצא מקאם "נבי הרון" - "הנביא אהרן". מקודש לתושבים, על פי מסורת מקומית. על פי וילנאי, כשני ק"מ מזרחית לכפר קיים קבר נוסף - א-נבי יהודה. כשני ק"מ, דרומית מזרחית לכפר נמצאים עיינות אל-באד'אן (בערבית: الباذان), המספקים את המים לשכם. מים: הכפר מחובר לרשת המים, מאז 1978. בכפר ובסביבתו ישנם שבעה מעיינות שמימיהם משמשים לחקלאות.. אין בכפר רשת ביוב והתושבים משתמשים בבורות ספיגה לפינוי שפכים. חשמל: בשנת 1979 חובר הכפר לרשת החשמל הישראלית-קטארית. מדיה וקבצים בנושא טלוזה בוויקישיתוף 2007 PCBS Census. Palestinian Central Bureau of Statistics. p. 108. Talluza Village Profile, ARIJ, Zertal, 2004, p. 517 Crown, 1989, p. 352 Dauphin, 1998, p. 767 ירושלמי תענית ד ה Zertal, 2004, p. 516 Hütteroth and Abdulfattah, 1977, p. 125 Robinson and Smith, 1841, vol 3, p. 158, 2nd app, p. 129, no 7 Robinson and Smith, 1856, pp. 302 -303 Robinson (1856), p. 303 Guerin, 1874, pp. 365-368 ff Guérin (1874), p. 366 Conder and Kitchener, SWP II, 1882, pp. 216, 228 Conder and Kitchener, 1882, SWP II, p. 158 Macalister, 1921, pp. 128–129. Government of Palestine, Department of Statistics, 1945, p. 19 Government of Palestine, Department of Statistics. Village Statistics, April, 1945. Quoted in Hadawi, 1970, p. 61 Government of Palestine, Department of Statistics. Village Statistics, April, 1945. Quoted in Hadawi, 1970, p. 108 Government of Palestine, Department of Statistics. Village Statistics, April, 1945. Quoted in Hadawi, 1970, p. 158 Wadi al-Far'a Village Profile Applied Research Institute - Jerusalem. February 2006. The Palestinian Locality Profiles, Talluza Village Profile, p. 16. Barron, 1923, Table IX, p. 24 Mills, 1932, p. 65 Government of Jordan, Department of Statistics, 1964, p. 26 It was further noted (note 2) that it was governed through a village council. طلوزه قضاء نابلس - Talluza (טלוזה) - Palestine Remembered, באתר www.palestineremembered.com (בערבית) Village of Talluza Mohammad Said Barakat. Posted at PalestineRemembered. 2007-10-22. זאב וילנאי, אריאל - אנציקלופדיה לידיעת א"י, 1976, עמ' 2642 قرية طلوزة | موسوعة القرى الفلسطينية, palqura.com (בערבית) The Applied Research Institute – Jerusalem, Talluza Village Profile, 2014, עמ' 2012